Nariadenie Komisie č. 2940/80
z 13. novembra 1980,
ktorým sa mení a dopĺňa nariadenie (EHS) č. 1963/79, ktorým sa stanovujú podrobné pravidlá na uplatňovanie náhrad za výrobu olivového oleja používaného pri výrobe určitých konzervovaných potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady 136/66/EHS z 22. septembra 1966 o vytvorení spoločnej organizácie trhu s olejmi a tukmi [1], naposledy zmenené a doplnené nariadením (EHS) č. 1917/80 [2],
so zreteľom na nariadenie Rady (EHS) č. 2749/78 z 23. novembra 1978 o obchode s olejmi a tukmi medzi spoločenstvom a Gréckom [3],
so zreteľom na nariadenie Rady (EHS) č. 591/79 z 26. marca 1979, ktorým sa stanovujú všeobecné pravidlá na uplatňovanie náhrad za výrobu olivového oleja používaného pri výrobe určitých konzervovaných potravín [4], najmä na jeho článok 9,
keďže článok 4 ods. 1 a článok 5 ods. 2 nariadenia (EHS) č. 591/79 stanovuje, že olivový olej vyrobený v spoločenstve a používaný pri výrobe konzervovaných výrobkov sa má kvalifikovať na obdržanie náhrady za výrobu spolu s čiastkou vo výške subvencií na konzumáciu, platných v deň uplatnenia náhrady;
keďže za olivový olej zo spoločenstva, používaný pri výrobe konzervovaných výrobkov, a ktorý nakúpili výrobcovia v baleniach s čistým obsahom nepresahujúcim 5 litrov, sa poskytuje spotrebná podpora uvedená v článku 11 nariadenia 136/66/EHS; keďže následne výrobná náhrada sa môže poskytnúť podľa článku 4 ods. 1 a článku 5 ods. 2 nariadenia (EHS) č. 591/79 len pre olivový olej vyrobený v spoločenstve a zakúpený výrobcami konzerv vo veľkom; keďže nariadenie (EHS) č. 1963/79 [5] by sa malo podľa toho zmeniť a doplniť;
keďže opatrenia stanovené v tomto nariadení sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
Nariadenie (EHS) č. 1963/79 sa mení a dopĺňa takto:
1. Článok 1 bod a) znie takto:
"a) množstvo olivového oleja dovezeného do výrobného závodu členeného podľa pôvodu a prevedenia;".
2. Pridáva sa tento článok 9 bod a):
"Článok 9 bod a)
Na účely výpočtu výšky náhrady sa uplatňujú opatrenia druhého odseku článku 4 ods. 1 alebo článku 5 ods. 2 nariadenia č. 591/79, ak bol olivový olej vyrobený v spoločenstve a zakúpený výrobcami v baleniach s čistým obsahom presahujúcim 5 litrov."
Článok 2
Toto nariadenie nadobúda účinnosť v deň jeho uverejnenia v Úradnom vestníku európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 13. novembra 1980